Ha ke le lilemo li 13 ke ile ka ea sekolong sa baitlami se Madrid, moo ausi oa ka a neng a kena teng. Batho ba moo ba ne ba se na botsoalle. Re ne re sa khone ho ba le metsoalle—ho ne ho e-na le melao e thata ’me seo re neng re se etsa e ne e le ho rapela feela. Re ne re kopana esale hoseng ntlong ea thapelo e le hore re thuise empa hangata ho ne ho se na letho leo nka nahanang ka lona. Hamorao re ne re bina lifela ebe re keteka ’Misa ’me tsena tsohle li ne li etsoa ka Selatine. Ke ne ke sa utloisise letho ’me ke utloa eka Molimo o hōle haholo le ’na. Ke ne ke lula ke thōtse. Esita leha re kopana le ausi oa ka, ntho feela eo re neng re e bua e ne e le, “Ahe Maria ea hloekileng ka ho fetisisa.” Baitlami ba ne ba re lumella hore re qoqe halofo ea hora feela ka mor’a lijo. Ho ne ho fapane hakaakang le ha re ne re le lapeng re thabile! Ke ne ke jeoa ke bolutu ’me ke lula ke lla.